**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 19.01.2025, ora 08.00 – 20.01.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 20.01.2025, ora 08.00**

**RÂURI:**

Debitele au fost în general staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Suceava, Moldova, Bistrița, Trotuş, Putna, bazinul superior al Someșului Mare, pe cursul mijlociu al Siretului, cursul superior al Prutului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Timiș, Moravița, Nera, Cerna, Bârlad, Jijia, pe afluenții din bazinul superior şi inferior al Jiului, bazinul superior al Argeşului și pe unii afluenți din bazinul Oltului.

Formațiunile de gheață (gheață la maluri, pod de gheață, năboi, izolat sloiuri) existente, s-au menţinut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare.**

Formațiunile de gheață (gheață la maluri, pod de gheață, năboi, izolat sloiuri) existente se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 19 – 20.01.2025 a fost în scădere, având valoarea de 5700 m3/s,** peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul pe sectorul Gruia – Oltenița și în creștere pe sectorul Călărași – Tulcea.

**Debitul la intrarea în** **țară (secțiunea Baziaș) va fi în scădere (5400 m3/s).**

În aval de Porţile de Fier debitele vor fi în scădere pe sectorul Gruia – Cernavodă, staţionare pe sectorul Hârşova – Vadu Oii și în creștere pe sectorul Brăila - Tulcea.

**2.** **Situaţia meteorologică în intervalul 19.01.2025, ora 08.00 – 20.01.2025, ora 08.00**

**În ţara,** vremea s-a menținut închisă în regiunile intracarpatice, cu nebulozitate joasă sau ceață, pe alocuri asociată cu chiciură și izolat burniță și fulguială, condiții în care temperaturile diurne în marea lor majoritate s-au situat sub normele perioadei. Pe arii restrânse s-a depus polei, confirmat fiind în județele Caraș-Severin (stația meteorologică Oravița), Timiș (stația meteorologică Banloc și Aeroport Timișoara), Arad (stația meteorologică Chișineu Criș) și Satu Mare (stația meteorologică Satu Mare). În toate zonele montane, precum și în sud și est cerul a fost mai mult senin, iar valorile termice diurne s-au situat peste mediile climatologice specifice datei (abateri pozitive de până la 9...12 grade în zonele deluroase din Oltenia, Muntenia și în Moldova). Vântul a suflat slab și moderat, cu unele intensificări în Carpații Orientali și Merdionali, cu viteze de 40...50 km/h și doar izolat de până la 60 km/h, și pe arii restrânse în Moldova și Dobrogea. Este strat de zăpadă la munte, dar în diminuare față de intervalul anterior, care la ora 20 măsura până la 77 cm în Munții Bucegi, iar pe arii restrânse până la 2 cm în Transilvania și în dealurile Crișanei până la 4 cm. Temperaturile maxime s-au încadrat între -4 grade la Joseni și Miercurea Ciuc și 15 grade la Curtea de Argeș, iar la ora 06 se înregistrau valori termice cuprinse între -8 grade la Întorsura Buzăului, Odorheiu Secuiesc și Petroșani și 5 grade la Cotnari.

***Observație:*** *au fost emise* ***17 atenționări cod galben pentru fenomene meteorologice periculoase imediate,****.*

**La Bucureşti,** vremea a fost frumoasă, iar valorile termice diurne s-au situat peste cele specifice datei. Cerul a fost mai mult senin, iar vântul a suflat slab până la moderat. Temperatura maximă a fost de 8 grade la Filaret și Băneasa și 9 grade la Afumați, iar la ora 06 se înregistrau -6 grade la stația meteorologică Băneasa, -4 grade la Afumați și -2 grade la Filaret.

**3. Prognoza meteorologică în intervalul 20.01.2025, ora 08.00 – 21.01.2025, ora 08.00**

**În ţara,** în zonele joase de relief din vestul, nord-vestul și local din centrul țării, nebulozitatea stratiformă sau ceața vor persista mai ales la începutul zilei și noaptea, iar trecător vor fi posibile fulguieli sau burniță, ce pot determina formarea poleiului, condiții în care valorile termice diurne vor fi apropiate de cele specifice datei. În restul teritoriului cerul va fi variabil, ceața se va semnala doar pe arii restrânse dimineața și noaptea, iar vremea se va încălzi față de ziua precedentă, astfel încăt valorile termice vor fi cu mult mai ridicate față de mediile multianuale.

Vântul va sufla slab până la moderat, cu ușoare intensificări pe crestele Carpaților Meridionali și în sudul Banatului.

Temperaturile maxime vor fi de la -1...0 grade în Câmpia de Vest și izolat în Transilvania, până la 14...15 grade în dealurile subcarpatice ale Moldovei și Munteniei, iar cele minime vor fi cuprinse în general între -6 și 2 grade.

**La Bucureşti,** vremea se va încălzi ușor, astfel valorile termice se vor situa peste mediile multianuale specifice acestei date.

Cerul va fi mai mult senin ziua și variabil noaptea. Vântul va sufla slab până la moderat. Temperatura maximă va fi de 9...10 grade și cea minimă de -3...-1 grad.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

Nu au fost semnalate evenimente deosebite.

**3.2. În domeniul solului şi vegetaţiei**

**ARBDD Tulcea informează despre izbucnirea următoarelor incendii de vegetație:**

**-** în data de 19.01.2025, ora 06.00, a izbucnit un incendiu în zona Grindul Caraorman, partea de N/N-V, în extravilanul UAT Crișan, pe raza Districtului Ecologic Sulina, județul Tulcea.

**-** în data de 19.01.2025, ora 10.30, a izbucnit un incendiu în zona Grindul Caraorman, partea de E/S-E, în extravilanul UAT Crișan, pe raza Districtului Ecologic Sulina, județul Tulcea.

**-** în data de 19.01.2025, ora 14.00, a izbucnit un incendiu în zona cuprinsă între canal Cardon Sulina, golf Musura care se dezvoltă dinspre sat Cardon spre oraș Sulina, în extravilanul UAT Sulina, pe raza Districtului Ecologic Sulina, județul Tulcea.

**-** în data de 19.01.2025, ora 15.30, a izbucnit un incendiu în zona canal CAP-Plopu, canalul Lipovenilor și limita RBDD, în extravilanul UAT Murighiol, pe raza Districtului Ecologic Murighiol-Sf. Gheorghe, județul Tulcea.

**-** în data de 19.01.2025, ora 16.00, a izbucnit un incendiu în zona cuprinsă între canal Dunăvăț, canal 8, canalul Lipovenilor, canal Fundea, în extravilanul UAT Murighiol, canal centură lac Razim, pe raza Districtului Ecologic Murighiol-Sf. Gheorghe, județul Tulcea.

**-** în data de 19.01.2025, ora 16.15, a izbucnit un incendiu în zona AP Holbina 2 dig, partea de nord (canal Bucov), în extravilanul UAT Murighiol, pe raza Districtului Ecologic Murighiol-Sf. Gheorghe, județul Tulcea.

**-** în data de 19.01.2025, ora 17.00, a izbucnit un incendiu în zona izlaz Dranov, în extravilanul UAT Murighiol, pe raza Districtului Ecologic Murighiol-Sf. Gheorghe, județul Tulcea.

**-** în data de 19.01.2025, ora 18.30, a izbucnit un incendiu în zona grindul Răducu, în extravilanul UAT Chilia, pe raza Districtului Ecologic Chilia, județul Tulcea.

Nu au fost înregistrate pagube materiale sau mortalități la fauna sălbatică.

Se va reveni cu informații.

**3.3. În domeniul supravegherii radioactivităţii mediului**

Nu au fost semnalate evenimente deosebite.

**3.4. În municipiul Bucureşti**

Nu au fost semnalate evenimente deosebite.

 **DIRECȚIA COMUNICARE ȘI DIGITALIZARE**